Jean Alesi

Jean Alesi (sünninimi Giovanni Alesi; sündinud 11. juunil 1964 Avignonis) on Sitsiilia päritolu Prantsusmaa võidusõitja. Eelkõige on ta tuntud vormel 1 (F1) piloodina.
Karjäär.
Algusaastad.
Jean Alesi alustas oma võidusõitjakarjääri kartautodel (1981. aastal). Pärast kaht aastat kardisõitu hakkas teda köitma autoralli, kus ta võitis meistritiitli Renault Turbo klassis. 
Üheistmeliste ja katmata ratastega ringraja võidusõiduautodeni ehk vormeliteni jõudis Alesi Prantsusmaa Renault 5 (vormel Renault') sarja võistluste kaudu. 1980. aastate lõpus oli ta mootorispordi tõusev täht, kes võistles 1987. aastal Prantsuse vormel 3 tiitli eest ja kahe aasta pärast ehk 1989. aastal rahvusvahelistel vormel 3000 meistrivõistlustel.
Vormel 1 karjäär.
1989. aastal tegi Alesi "grand prix"' debüüdi vormel 1 sarjas, finišeerudes Paul Ricardi ringrajal peetud Prantsusmaa GP etapil neljandana. Järgmisel hooajal (1990) tegi ta vormel 1 sarjas Tyrrelli meeskonnas kaasa juba kõik etapid. Esimesel sõidul tekitas ta sensatsiooni, juhtides esimesed 30 ringi Ayrton Senna ees, kuigi sõitis nõrgema autoga. Teine koht nii Monacos kui ka Phoenixis tekitas vormel 1 tippmeeskondades Alesi vastu huvi.
1991. aastal siirdus Alesi Ferrarisse, mille tase oli sel ajal hakanud langema. Nelja aasta jooksul, mis ta selles meeskonnas oli, saavutas ta vähe, kuid võitis oma emotsionaalse, ekstravertse ja agressiivse stiiliga fännide poolehoiu. 1996. aastal tuli Ferrarisse Michael Schumacher ja Alesi läks Ferrarist üle tiitlit kaitsvasse Benetton Formula meeskonda. Alesi õnnetuseks ei suutnud Benetton Formula kõrget taset hoida ja pärast kaht hooaega lahkus Alesi võistkonnast. Oma viimastel vormel 1 sarja aastatel sõitis Alesi keskmise tasemega meeskondades – Sauberis, Prostis ja Jordanis –, võites pigem juhuslikke poodiumikohti. Samas demonstreeris ta korduvalt, et on andekas sõitja just eriti vihmase ilmaga.
Jean Alesi oli lootustandev võidusõitja, kes ei jõudnud oma võidusõidukarjääri jooksul päris tippu. Osalt oli põhjuseks tema tormakus, osalt emotsionaalsed otsused. Alesi agressiivne sõidustiil oli küll vaatemänguline, kuid tehnikat ja rehve see ei säästnud. Mõnikord tal ka lihtsalt ei vedanud. Näiteks oli ta 1990. aastate alguses väidetavalt lähedal liitumisele Williamsi tippmeeskonnaga.
Vormel 1 sarja maailmameistrivõistlustel osales ta 201 etapil, olles viies sõitja, kes selles sarjas startis üle 200 korra. Karjääri jooksul tuli ta võitjaks ainult üks kord – Kanada GP-l Quebecis 1995. aastal, oma 31. sünnipäeval. Ta saavutas võidu, sest Michael Schumacheri autol olid tehnilised probleemid.
DTM-i sarja karjäär.
Aastatel 2002–2006 sõitis Jean Alesi populaarses DTM-i (Deutsche Tourenwagen Masters – Saksa turismiautode meistrivõistlused) sarjas, kus tema parimaks kohaks jäi 5. koht, mille ta saavutas nii aastal 2002 kui ka 2003.
Muu.
17. märtsil 2004 avati Bahreini ringrada, kus Jean Alesi läbis ringi Juan Manuel Fangio 1954. aasta vormel 1 autoga.
Tegevus pärast võidusõitjakarjääri.
Pärast võidusõitjakarjääri oli Jean Alesi seotud Direxivi projektiga. Selle eesmärk oli luua vormel 1 sarjas McLareni B-tiim. Autode mootoritena plaaniti kasutada Mercedese jõuallikaid. Sarjas olevale vabale kohale oli aga ka teisi kandidaate ning valituks osutus hoopis Prodrive'i meeskond.
Isiklikku.
Jean Alesi tunneb hästi veine. Tal on oma kodulinna Avignoni lähedal viinamarjaistandus ja veinikelder.